IZVEDBENA UREDBA KOMISIJE (EU) 2021/2052

z dne 24. novembra 2021

o določitvi tehničnih postavk podatkovnih nizov vzorčnega raziskovanja na področju dohodka in življenjskih pogojev za trg dela in stanovanja, medgeneracijski prenos prednosti in prikrajšanosti, stanovanjske težave ter priložnostno temo za leto 2023 o energijski učinkovitosti gospodinjstev v skladu z Uredbo (EU) 2019/1700 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2019/1700 Evropskega parlamenta in Sveta z dne 10. oktobra 2019 o ustanovitvi skupnega okvira za evropsko statistiko v zvezi z osebami in gospodinjstvi na podlagi podatkov na individualni ravni, zbranih z vzorci, spremembi uredb (ES) št. 808/2004, (ES) št. 452/2008 in (ES) št. 1338/2008 Evropskega parlamenta in Sveta in razveljavitvi Uredbe (ES) št. 1177/2003 Evropskega parlamenta in Sveta ter Uredbe Sveta (ES) št. 577/98 (1) in zlasti člena 7(1) Uredbe,

ob upoštevanju naslednjega:

(1) Za zagotovitev pravilnega izvajanja področja dohodka in življenjskih pogojev bi morala Komisija določiti tehnične postavke podatkovnih nizov za trg dela in stanovanja, medgeneracijski prenos prednosti in prikrajšanosti, stanovanjske težave ter priložnostno temo za leto 2023 o energijski učinkovitosti gospodinjstev.

(2) Področje dohodka in življenjskih pogojev zagotavlja informacije, ki se zahtevajo v okviru evropskega semestra in evropskega stebra socialnih pravic, zlasti o porazdelitvi dohodka, revščini in socialni izključenosti. Zagotavlja tudi informacije za različne druge politike EU, povezane z življenjskimi pogoji in revščino. Obstaja močna potreba politike po podrobnih informacijah o trgu dela in stanovanjih, medgeneracijskem prenosu prednosti in prikrajšanosti ter stanovanjskih težavah. Priložnostna tema o energijski učinkovitosti gospodinjstev je ključnega pomena, zlasti glede na priporočilo državam članicam o boju proti energijski revščini.

(3) Ukrepi iz te uredbe so v skladu z mnenjem Odbora za evropski statistični sistem, ustanovljenega na podlagi člena 7 Uredbe (ES) št. 223/2009 Evropskega parlamenta in Sveta (2) –

SPREJELA NASLEDNJO UREDBO:

Člen 1 Tehnične značilnosti podatkovnih nizov na področju dohodka in življenjskih pogojev v zvezi s podrobnimi vsebinami „trg dela in stanovanja“, „medgeneracijski prenos prednosti in prikrajšanosti“, „stanovanjske težave“ ter priložnostna tema za leto 2023 o energijski učinkovitosti gospodinjstev so določene v Prilogi in se nanašajo na: (a) oznako spremenljivke; (b) ime spremenljivke; (c) vsebino spremenljivke in njene možne vrednosti; (d) enoto, za katero se zbirajo podatki; (e) način zbiranja; (f) referenčno obdobje.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 24. novembra 2021 Za Komisijo predsednica Ursula VON DER LEYEN

(1) UL L 261I, 14.10.2019, str. 1.

(2) Uredba (ES) št. 223/2009 Evropskega parlamenta in Sveta z dne 11. marca 2009 o evropski statistiki ter razveljavitvi Uredbe (ES, Euratom) št. 1101/2008 Evropskega parlamenta in Sveta o prenosu zaupnih podatkov na Statistični urad Evropskih skupnosti, Uredbe Sveta (ES) št. 322/97 o statističnih podatkih Skupnosti in Sklepa Sveta 89/382/EGS, Euratom, o ustanovitvi Odbora za statistične programe Evropskih skupnosti (UL L 87, 31.3.2009, str. 164).